Dragi naš župniče!

Ovih naših pet zajedničkih godina brzo je prošlo i toliko toga smo za to vrijeme doživjeli.

Ušli ste u naša srca polako, ali ste u njima zauzeli jedno posebno mjesto iz kojega nikada nećete izaći.

Svaka vaša riječ i svako vaše djelo ostavlja u nama lijepa sjećanja na zajedničke trenutke.

Obogatili ste nas samim svojim boravkom među nama, ali i sa novim prijateljima koji su došli sa vama ili za vama, te su postali i ostat će i naši prijatelji. I Vaša obitelj mama Ivanka, sestra Katarina, šogor Zdravko i Vaša nećakinja – imenjakinja Petra postali su naši i ostat će naši i uvijek će biti dobrodošli.

Kao župnik uspjeli ste nas okupiti i rekla bih da ste razbudili župu što nekima možda i nije odgovaralo.

Uvijek ste nas bodrili, ali kada je bilo potrebno i korili. U našim razgovorima s osmijehom na licu ste znali reći da ste vi uvijek za demokraciju i dogovor, ali da će na kraju biti kako vi kažete.

Poticali ste posebno mlade i Vašom upornošću je oformljen zbor mladih na koji ste bili ponosni (a i mi smo) i Vam hvala što su tu. Bili ste i poticaj nama ostalima uključenima u župni zbor, te ste se, kada je to bilo moguće, često družili s nama poslije proba. Voljeli ste druženja i zajednička okupljanja. Nikada niste posustajali i uvijek iznova ste pronalazili što bi mogli napraviti ili popraviti na župi, u crkvi i oko crkve, ponekada mi se čini samo kako bismo se svi zajedno družili. Ministrante ste također okupljali i uvijek ste ih željeli vidjeti u velikom broju okupljene oko oltara, a vodili ste ih i na izlete. Vaš mali Kvisko je sada jako tužan što niste više sa nama, ali Vas nosi u srcu i neće vas zaboraviti, kao ni mi ostali.

Tužni smo, ali ispunjena srca što smo Vas imali i što ste do zadnjega bili s nama (kako ste i željeli), baš tu u ovoj našoj župi. Hvala Vam na tome!

Ako smo nekada nešto krivo rekli ili napravili oprostite nam kao što želimo da Otac naš nebeski oprosti i Vama propuste ako ih je bilo i primi Vas u svoje naručje.

Jer Božja riječ kaže:

„*Tvojim se vjernima Gospodine, život mijenja, a ne oduzima; i pošto se raspadne dom ovozemnog boravka, stječe se vječno prebivalište na nebesima.“*

Vjerujemo stoga da se i život našeg dragog župnika samo promijenio i da je prešao u vječno i neprolazno življenje.

Za kraj pročitat ću dio pjesme književnika i svećenika Henryj*a* Scott*a* Holland*a „***Smrt nije ništa“** jer čitajući je kao da sam čula Vaš glas i Vaše riječi koje ste nam upućivali – da ne smijemo plakati i biti tužni kada umrete.

*„Smrt nije ništa posebno-samo sam otišao u drugu sobu.*

*Ja sam ja i vi ste vi, što smo si bili još smo si uvijek.*

*Zovite me mojim starim imenom.*

*Razgovarajte sa mnom obično kao i uvijek.*

*Neka ne bude promjene u vašem glasu.*

*Neka ne bude usiljen, svečan i žalostan.*

*Smijte se kao što smo se uvijek smijali našim veselim šalama.*

*Zabavljajte se, smijte se, mislite na mene, MOLITE ZA MENE.*

*Neka ne budem zaboravljen samo zato što me se ne vidi.*

*Ta čekam vas, negdje blizu, tu iza ugla.*

*Sve je u redu!“*

Do ponovnog susreta u nebu budite nam uzor i zaštita.

Hvala Vam još jednom na svemu i što ste bili takvi kakvi jeste.

 Vole Te tvoji župljani!

Zamoljena sam da uz iskrenu sućut od svih župljana izrazim sućut i u ime načelnice općine Zlatar Bistrica, gđe Vesne Mikulec i cijelog općinskog vijeća obitelji, subraći svećenicima, kao i svim prijateljima i ožalošćenima.

U Zlatar Bistrici, 4. studenoga 2021.

Mirjana Jurković